पाएं अपने शहर की ताज़ा ख़बरें और फ्री ई-पेपरडाउनलोड करें
जिला मुख्यालय स्थित राजविहार कॉलोनी में शनिवार को सुबह करीब नौ बजे अचानक से एक पेड़ जमीन पर गिर गया। गनीमत यह रही कि जब पेड़ गिरा, उस समय वहां कोई नहीं था, नहीं तो बड़ा हादसा हो सकता था। लेकिन इसके बाद भी पेड़ के नीचे दबने से एक बाइक क्षतिग्रस्त हो गई और एक दुकान के आगे लगा टिनशेड टूट गया। साथ ही बिजली के तारों पर गिरने से बिजली का पोल भी टूट गया। वहां पास में खड़े दो लोगों के भी हल्की चोटें आई है।राजविहार कॉलोनी निवासी गोविंद नामा, निखिल शर्मा, योगेश शर्मा आदि ने बताया करीब आठ दिन पूर्व इस संबंध में बिजली निगम को अवगत करा दिया था। उन्होंने अधिकारियों को बताया कि बिजली के पोल पर जा रही लाइन के पास लगा वर्षों पुराना पेड़ अब कभी भी गिर सकता है।
इसलिए जल्द से जल्द इसे काट दिया जाए। इसके दो दिन बाद बिजली निगम के कार्मिक मौके पर पहुंचे और पेड़ की केवल एक तरफ की टहनी काटकर चले गए। यदि उस दिन बिजली निगम के कार्मिक उस पेड़ को काट देते तो आज यह घटना नहीं होती। शनिवार को सुबह करीब नौ बजे जब यह पेड़ अचानक से गिरा तो उसके कुछ ही क्षण पहले एक बाइक वहां से निकली थी। यदि वह पेड़ उस बाइक सवार पर गिर जाता तो उसकी जान पर भी बन सकती थी। लेकिन इसके बाद भी पेड़ के गिरने से नुकसान हुआ है। पेड़ बिजली की लाइनों पर से टूटता हुआ जमीन पर गिरा। इससे बिजली के तारों के खीचने से बिजली का पोल टूट गया। साथ ही एक बाइक और दुकान का टिनशेड पेड़ के नीचे दबने से क्षतिग्रस्त हो गए। अचानक से हुई इस घटना की आवाज सुनकर आसपास के लोग बाहर निकले। कॉलोनीवासियों ने इस बारे में बिजली निगम को अवगत कराया। इसके बाद बिजली निगम के कार्मिक मौके पर पहुंचे और जमीन पर गिरे पेड़ को हटाते हुए बिजली का पोल लगाया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn